Ekstramateriale til læsning

# De svære skoleord – hvad betyder de?

**Aflæse – aflæsning**

At aflæse betyder at læse og forstå fx et måleresultat: Fx *Han aflæste resultatet på måleglasset*.

En aflæsning er en læsning af et resultat fx *Han noterede sin aflæsning af resultatet i skemaet*.

**Analysere - analyse**

At analysere betyder at undersøge noget for at forstå det bedre. Fx *Hun analyserer novellen*.

En analyse er en undersøgelse af noget for at forstå det bedre: Fx *Han gav en analyse af novellen*.

**Argumentere - argumentation**

At argumentere er at begrunde en holdning, fx *Hun argumenterede for, at der skulle gives flere penge til nødhjælp, fordi der var mange sårede, der ikke havde vand eller tag over hovedet.*

En **argumentation** er forskellige argumenter for (og imod) en holdning. Fx *Din argumentation er usaglig, fordi den ikke tager udgangspunkt i fakta.*

**Beskrive – beskrivelse**

At beskrive noget betyder at forklare, hvordan noget er eller ser ud. Fx *han beskriver hvordan der ser ud i byen.*

En beskrivelse er en forklaring af, hvordan noget ser ud. *Der var en beskrivelse af hendes udseende i bogen*.

**Bestemme – bestemmelse**

Bestemme betyder at lave regler, som andre skal rette sig efter: Fx *Det er hende, der bestemmer, at vi ikke må gå ud.*

Som ”skoleord” betyder bestemme ofte at fastslå, påvise eller finde ud af... Fx *Bestem mængden af salt i opløsningen.*

**En bestemmelse** betyder en regel, en lov. Fx *Der var en bestemmelse om, at der ikke måtte holde biler i gården.*

**Definere – definition**

At definere betyder at forklare betydningen af et ord. Fx *Han definerede ordet: ”Empati”.*

Definition betyder en præcis forklaring af et ords betydning: fx *Han gav en definition af ordet empati, som er evnen til at sætte sig i en andens sted.*

**Diskutere – diskussion**

At diskutere noget betyder, at flere personer i en samtale fortæller hinanden, hvad de mener om en sag og argumenterer for deres holdninger. Når man diskuterer noget, er man ofte ikke enige. Fx *De diskuterede højlydt, om hun måtte tage med på weekendtur med drengene.*

Når **diskutere** bruges som ”skoleord”, kan det være i en opgave, hvor man bliver bedt om at diskutere fx et emne skriftligt. Det betyder, at man skal skrive argumenter for og imod samt forklare og uddybe argumenterne.

**Diskussion** er en samtale, hvor man udveksler holdninger og argumenter. Fx *Deres diskussion om emnet varede hele natten.*

**Evaluere – evaluering**

At evaluere noget betyder at vurdere det og fortælle, hvad der er godt og dårligt ved det. Det kan man gøre med ord, men evaluering kan også ske på andre måder, fx ved karakterer. Fx *Vi skal evaluere kurset*.

Når man giver en evaluering af noget, giver man en vurdering af, hvad der er godt eller dårligt ved noget. En evaluering kan også være en karakter. Fx *Han fik elevernes evaluering skriftligt*.

**Formulere – formulering**

At **formulere** noget betyder at sætte ord på noget, fx *Det er svært for mig at formulere, hvad jeg tænker om det.*

En **formulering** er en sproglig vending, fx *Det er en fin formulering,* altså*: det er en god måde at sige det på*.

**Fortolke – fortolkning**

**At fortolke** noget betyder at se en dybere sammenhæng, eventuelt ud fra en analyse. Fx *Han prøvede at fortolke, hvad digtet betød.*

En **fortolkning** er den dybere opfattelse eller forståelse af fx en tekst (eller måske en situation eller en oplevelse), fx *Han havde en anden fortolkning af digtet end sin lærer*.

**Instruere – instruktion**

At **instruere** er at forklare noget, man skal gøre. Fx *Han instruerer dem i at bruge den nye kaffemaskine*.

**Instruktion** er en forklaring på noget, man skal gøre: *Han gav en instruktion i brug af den nye kaffemaskine.*

**Introducere – introduktion**

At **introducere** betyder at præsentere noget nyt for nogen, eller indlede noget nyt. Det kan også være at vise nogen, hvordan de begynder på noget. Fx *Nu skal jeg introducere dig til dit nye arbejdsområde*.

En **introduktion** betyder en præsentation af noget nyt: *Som introduktion til undervisningen skal vi se denne film om hjertet.*

**Koordinere – koordination**

**At koordinere** noget betyder at ordne og organisere noget, for at få styr på det med henblik på et bestemt formål, det kunne fx være at koordinere, hvem der gør hvad i forbindelse med et projekt. Fx *Skal vi koordinere, hvem der henter og hvem der bringer pigerne til kampen på søndag?*

**Koordination** betyder organisation af forskellige opgaver og arbejdsgange i forhold til et bestemt mål, fx *Vi må have koordination i forhold til, hvem der dækker bordet, og hvem der køber ind.*

**Koordination** kan også handle om kroppens bevægelser, fx evnen til at styre forskellige dele af kroppen samtidig. Fx *Dansen træner børnenes evne til koordination.*

**Observere – observation**

**At observere** betyder at iagttage noget meget grundigt, at holde øje med noget. I fagsproget betyder det også at bruge andre sanser end synssansen: Man kan også observere fx lugt, temperatur, humør, hvad folk siger, og hvordan de siger det osv. Fx *De aftalte at observere, om det blev værre de næste dage.*

**En observation** betyder en iagttagelse, som man gør, og som man som fagperson muligvis har brug for at handle på og dokumentere. Fx *Han dokumenterede sin observation i skemaet*.

**Redegøre – redegørelse**

**At redegøre** for noget betyder at beskrive noget meget grundigt. Fx *Han blev bedt om at redegøre for, hvad han havde foretaget sig på mordnatten.*

**En redegørelse** er en grundig beskrivelse af noget. Fx *Hun bad om en redegørelse for, hvad der var sket i sagen indtil nu.*

**Reflektere – refleksion**

**At reflektere** betyder egentlig *at spejle*, men vi bruger ordet til at beskrive, at man tænker dybt over noget: Fx *Ulykken fik ham til at reflektere over sit liv*.

**Refleksion** betyder en grundig overvejelse af noget, fx *Novellen gav anledning til refleksion over hans eget liv.*

**Uddybe – uddybning**

**At uddybe** noget betyder at forklare eller beskrive det grundigere. Fx *Kan du uddybe, hvad du mener med svaret på spørgsmål tre?*

**En uddybning** betyder en grundig og detaljeret forklaring eller beskrivelse. Fx *Senere gav han en uddybning af sin første forklaring.*

**Visualisere - visualisering**

**At visualisere** noget betyder at se det for sig eller at omdanne noget til noget synligt. Det kan også betyde at danne et billede af noget. Fx *Han visualiserede resultaterne i en graf.*

**Visualisering** betyder et billede af noget, og ofte bruges ordet om et mentalt billede, altså om et billede man ser for sig inde i hovedet. Fx *Han arbejdede med sin eksamensangst ved at skabe en visualisering, hvor han så for sig, at eksamen gik godt, og han fik en god karakter.*

**Vurdere – vurdering**

**At vurdere** noget betyder at fastsætte værdien af noget. Vi bruger ordet om fx fastsættelse af værdien i penge, fx *Kan du vurdere, hvor meget det antikke ur er værd?* Men man kan også bruge om at tillægge noget eller nogen en bestemt værdi eller betydning: *Jeg vil vurdere, at han ikke kan klare uddannelsen på nuværende tidspunkt.*

**En vurdering** er en bedømmelse af fx værdien eller betydningen af nogen eller noget. Fx *Ejendomsmægleren kom med en vurdering af deres hus.*

### Mere viden

**Uddannelsesguiden:** <https://www.ug.dk/flereomraader/maalgrupper/efteruddannelse/ord-og-begreber>

Her får du forklaring på en række fagudtryk og forkortelser, som bruges inden for uddannelse, især voksenuddannelse.

**Sosuordbogen:** <http://sosuordbogen.dk/>

Sosuordbogen forklarer en lang række ord, som du møder som elev inden for social- og sundhedsområdet.

**Fagets sprog:** <http://fagetssprog-sosu.dk/>

Her kan du arbejde med ord og begreber, som du møder i som sosu-elev.

**Kilde: Den danske ordbog:** http://ordnet.dk/ddo/

# Opgaver

## Markér de ord, der ikke passer ind i stilen

Marker de ord, som ikke passer ind i stilen. I den første tekst kunne det fx være ”stiller træskoene”.

### Tobaksrygning

Risikoen for lungecancer afhænger af den mængde røg, som en person udsættes for, fra han eller hun bliver født og til vedkommende stiller træskoene. For at vurdere risikoen kan man fx se på, hvor mange cigaretter man dagligt har røget, og hvor mange herrens år man har røget. Man kan desuden se på smøgernes tjære- og nikotinindhold. Passiv rygning er noget lort og kræftfremkaldende og derfor bør små unger ikke udsættes for passiv rygning.

**Kilde:** **Cancer.dk:** <https://www.cancer.dk/fagfolk/forebyggelse/rygning/fakta-rygning/rygernes_sygdomme/rygning-og-kraeft/>. Set 25.03.2016.

### Opskrift på boller

Smørret smeltes, mælk splattes i. Herefter tilsættes gær, salt og sukker. Melet kommer i lidt efter lidt, dejen æltes helt vildt godt og hæver cirka 60 minutter. Formes til boller. Efterhæver 30 minutter, sættes i en megavarm ovn.

**Fra Serviceloven, lov om social service, jf. lovbekendtgørelse nr. 1053 af 8. september 2015**

*Formål og område*

**(...)**

*Stk. 2.* Formålet med hjælpen efter denne lov er at fremme den enkeltes mulighed for at være okay eller at klare ærterne i den daglige tilværelse og forbedre livskvaliteten.

*Stk. 3.* Hjælpen efter denne hersens lov bygger på den enkeltes ansvar for sig selv og sin familie. Seriøst - hjælpen tilrettelægges på baggrund af en cool og supergrundig vurdering af den enkelte persons behov og forudsætninger og i samarbejde med den enkelte. Afgørelse efter loven træffes på baggrund af faglige og penge-agtige hensyn.

**Kilde:** **Retsinformation**. <https://www.retsinformation.dk/forms/R0710.aspx?id=175036#idcc44e087-df5d-42e4-a6c9-b82107b50646>. Set 25.03.2016.

*Prøv også at teste dig selv med quizzen omkring læsning på dette link:*

https://gad.dk/Danskbogen\_GF\_studie/Test-dig-selv-Laesning.aspx